ทองปิดบวก 8.4 ดอลล์
สัญญาทองคำตลาดนิวยอร์กปิดพุ่งขึ้น 8.4 ดอลล์ หลังดอลล์อ่อน ภาคการผลิตจีนขยายตัว
4 ธ.ค. 2555

สัญญาทองคำตลาดนิวยอร์กปิดพุ่งขึ้น 8.4 ดอลล์ หลังดอลล์อ่อน ภาคการผลิตจีนขยายตัว
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 8.4 ดอลลาร์ หรือ 0.49% ปิดที่ 1,721.1 ดอลลาร์/ออนซ์ หลังจากเคลื่อนไหวในกรอบ 1721.4 - 1720.2 ดอลลาร์
สัญญาทองคำพุ่งขึ้นเพราะได้รแรงหนุนจากสกุลเงินดอลลาร์ที่อ่อนค่าลงเมื่อเทียบกับยูโร หลังจากรัฐบาลกรีซได้เปิดตัวโครงการซื้อคืนพันธบัตรวงเงิน 1 หมื่นล้านยูโร (1.3 หมื่นล้านดอลลาร์) เมื่อวานนี้ ด้วยความหวังที่จะลดภาระหนี้สินที่อาจจะส่งผลกระทบต่อการให้เงินช่วยเหลือจากนานาประเทศในอนาคต นอกจากนี้ โครงการดังกล่าวยังเป็นส่วนหนึ่งของข้อตกลงที่บรรดาเจ้าหนี้นานาประเทศได้ให้ความเห็นชอบร่วมกันเกี่ยวกับการเบิกจ่ายเงินช่วยเหลืองวดใหม่มูลค่า 3.4 หมื่นล้านยูโรให้กับกรีซในเดือนธ.ค.
นอกจากนี้ สัญญาทองคำยังได้แรงหนุนจากข้อมูลเศรษฐกิจที่แข็งแกร่งของจีน โดยสหพันธ์พลาธิการและการจัดซื้อของจีน (CFLP) เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเดือนพ.ย.เพิ่มขึ้นแตะ 50.6 จาก 50.2 ในเดือนต.ค. ซึ่งตัวเลขที่สูงกว่าระดับ 50 บ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า